Farg'onada kaltaklangan 3 yoshli qiz ishi bo'yicha qo'shimcha ma'lumot berildi

Farg'ona viloyati Qo'qon shahrida defektolog mutaxassisning uyida 3 yoshli qiz kaltaklangani haqida xabar berilgandi. Viloyat Ichki ishlar boshqarmasi holat yuzasidan qo'shimcha ma'lumot berdi.
Ma'lum bo'lishicha, 17 iyun kuni viloyat IIB 102 qisqa raqamiga Qo'qon shahrida istiqomat qiluvchi E.M (ayol) murojaat qilib, shaharning O'rdatagi ko'chasida joylashgan bolalar bog'chasida tarbiyachi uning farzandini urib, tan jarohati yetkazganligi haqidagi xabar kelib tushgan.
Mazkur holat yuzasidan olib borilan tergovga qadar tekshiruv harakatlari davomida yuqoridagi holat maktabgacha ta'lim tashkilotida emas, defektolog mutaxassisning yashash uyida sodir bo'lgani ma'lum bo'ldi.
Ko'rsatilgan manzildagi xonadonda A.G' (ayol) kasbi defektolog bo'lgan opasi D.A ga yordamchi sifatida qarashib turishini, 17 iyun kuni bolalardan biri, voyaga yetmagan A.A (suratdagi bola) ko'p yig'lab yuboroganligi sababli asabiylashib, uni yuziga qo'li bilan urib yuborganligini bildirgan.
O'tkazilgan sud-tibbiy ekspertizasining xulosasida voyaga yetmagan A.A ga ko'p davom etmaydigan yengil tan jarohati yetkazilgani ko'rsatilgan.
Mazkur holat yuzasidan fuqaro A.G' ga nisbatan Qo'qon shahar IIB tomonidan Ma'muriy javobgarlik to'g'risidagi kodeksning 52-moddasi (engil tan jarohati yetkazish) 2-qismi bilan ma'muriy tartibda hujjatlar rasmiylashtirilib, 25 iyun kuni Jinoyat ishlari bo'yicha Qo'qon shahar sudiga yuborilgan.